Polisiebeamptes glo op teregstellingwyse doodgeskietArgieffoto: SAPD/Facebook Twee polisiebeamptes is Sondagaand digby Pietermaritzburg, KwaZulu-Natal, deur verdagtes oorval en doodgeskiet. Hulle was glo nie aan diens tydens die voorval nie. Makhosaze Mdlangathi (33) en Mfikelwa Mtolo (36), albei sersante, was na bewering in ’n Polo Vivo na Mtolo se huis in die Taylor’s Halt-gebied onderweg toe hulle deur gewapende verdagtes oorval is. Volgens Kwazi Mshengu, waarnemende LUR vir vervoer, gemeenskapsveiligheid en skakeling in KwaZulu-Natal, is ongeveer 30 koeëldoppies op die toneel gevind. “Die beamptes het verskeie skietwonde opgedoen. Hul vuurwapens was ook weg,” het Mshengu gesê en bygevoeg dat die beamptes op teregstellingswyse doodgeskiet is. “Die motief vir die moorde is in hierdie stadium nie bekend nie. Niemand is nog in verband met die voorval in hegtenis geneem nie.” Mdlangathi was by die Plessislaer-polisiestasie in Pietermaritzburg en Mtolo by die plaaslike polisiestasie in Richmond gestasioneer. Mshengu het die wreedaardige moorde veroordeel en die polisie opdrag gegee om seker te maak die skuldiges word so gou as moontlik vasgetrek. “Dit is ontstellend om te sien hoe ons beamptes op só ’n wrede en sinnelose manier vermoor is. Ons veroordeel die afskuwelike dubbelmoord op Mdlangathi en Mtolo, wat albei nog jonk was en baie vir die polisiediens kon beteken.” Hierdie moorde volg ŉ paar dae nadat ŉ polisiebeampte doodgeskiet is terwyl hy ’n slagoffer van geslagsgebaseerde geweld probeer beskerm het. “Dit toon duidelik dat die polisie steeds geteiken word. ’n Aanval op die polisie is ’n direkte aanval op die staat en dit het ernstige gevolge vir die ontplooiing van wetstoepassers omdat die staat baie geld in polisie-opleiding belê.” Mshengu sê hierdie sinnelose moorde op polisielede sal nie geduld word nie. Hy versoek ook beamptes om hulself te verdedig indien hulle aangeval sou word. Hy het ook namens die departement sy medelye aan die oorlede beamptes se families betuig. Enigiemand met meer inligting wat tot die inhegtenisneming van die verdagtes kan lei, kan die Stop Misdaadnommer by 08600 10111 skakel.